**ԹԱԼԻՆ ՀԱՄԱՅՆՔԻ ՂԵԿԱՎԱՐ ՍԱՐԳԻՍ ԱՐԱՄՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՀԱՆՐԱՊԵՏՈՒԹՅԱՆ ՕՐՎԱ ԱՌԹԻՎ**

**28.05.2020**

Սիրելի´ հայրենակիցներ, թալինցիներ.

Շնորհավորում եմ ձեզ, բոլորիս, Հանրապետության օրվա կապակցությամբ:

Հայաստանի առաջին հանրապետությունը ծնվեց 102 տարի առաջ, Սարդարապատի, Բաշ-Ապարանի և Ղարաքիլիսայի ճակատամարտերում, կյանքի ու մահվան գնով, հայ ժողովրդի ձեռք բերած պատմական հաղթանակներից հետո: Հաղթանակներ, որտեղ հիմնավորվեց հայի բազկի ուժը, ազատ ու անկախ ապրելու անկոտրում կամքը: Դա հայ ժողովրդի խելակորույս հայրենասիրության, մարտական ոգու հաղթանակն է, որի արդյունքում Արևելյան Հայաստան ներթափանցած թուրք զավթիչները դուրս շպրտվեցին հայոց հողից: Հայ ժողովուրդը յուրովի կարողացավ ճակատամարտի ընթացքը փոխել, շարժեց անշարժելի թվացող պատմության անիվը, բեկեց պատերազմի ընթացքը և ընդլայնեց ազատության և արդարության սահմանները: Այդ հաղթանակների շնորհիվ Հայաստանը հռչակվեց Հանրապետություն իր հերոսական ժողովրդով: Հայաստանի առաջին հանրապետությունը կարճ տևեց, բայց պետականակերտման գաղափարը երբեք չմարեց: 1991 թվականին անկախ հանրապետության ստեղծման համար նոր ճանապարհ և հնարավորություններ առաջացան: Եվ մայիսի 28-ը դարձավ համահայկական երազանքների իրականացման՝ Հայաստանի Հանրապետության խորհրդանշական օր: Մայիսյան հաղթանակները կերտած իրական հերոսներն այժմ ապրում են մեր կողքին, մենք պարտավոր ենք պահել ու պահպանել համազգային պայքարով և ինքնազոհությամբ կերտած անկախ հանրապետությունը իր խորհրդանիշներով՝ եռագույն դրոշով, գերբով և հիմնով:  
 Սիրելի´ թալինցիներ, Հանրապետության տոնի առթիվ, ամենաջերմ շնորհավորանքներս հղում եմ ձեզ, ողջ հայությանը, Հայոց պետական սահմաններն անառիկ պահող Հայոց բանակին. Հանրապետության հռչակման հաղթանակը կերտած, բայց չտեսած հերոսներին, Հայաստան-Արցախ-Սփյուռք գործակցությունն ամրակուռ պահող-պահպանողներին: Թո´ղ հարատև ապրեն հայոց գալիք սերունդները:  
 Թո´ղ օրհնվի համասփյուռ հայության Հայաստանը: Լինենք համերաշխ լինենք անվտանգ ի փառս Հայաստանի Հանրապետության և ի բարօրություն Հայաստանի ժողովրդի:

Կեցցե´ Հայաստանի Հանրապետությունը:

**Թալին համայնքի ղեկավար՝ Սարգիս Արամյան**